Mina olen Hellu.: Ahastus - Kuidas minust tundidega kärnkonn sai
Ahastus - Kuidas minust tundidega kärnkonn sai
Pole mõtet keerutada. Mulle meeldib ennast meikida ja meik on kindlalt minu igapäeva kuuluv oluline osa. Poes ja trennis saan küll ilma krohvimata käidud, kuid sellist asja ma ette endale ei kujuta, et 100% ilma meigita tööle laekun. Ilmselt hoolin ma oma töökaaslastest piisavalt palju, et neid mitte oma haige ja väsinud kana näoga hirmutada.
Kui kunagi viitsisin katsetada, siis ajaga on läinud meik järjest kergemaks. Natuke kulmupuudrit, ripsmetušš, usinamatel päevadel lainer/silmapliiats, hästi õhukese katvusega puuderkreem, veidi põsepuna ja kui särtsu tahan näole anda, annab viimase lihvi huulepulk. Umbes 15 minutiga peaks hommikuti hakkama saama. Igasuguste suitsusilmade ja muude vidinate jaoks olen ma aga laisaks jäänud. Selle kunstitöö võtan ette, kui kuhugi pidulikumale üritusele minek.
Tegu ei ole reklaampostitusega ning ei ürita ka jalgupidi ilublogijate kapsaaeda ronida. Küll aga on see postitus neile, kes armastavad meiki kuid/ja kelle näonahk on umbes sama kohutav kui..... kuhu ma oma jutuga kohe jõuan.
Foto: Erakogu - Ewwwww...
Ma ei tea mida ma ilujumalannale kurja olen teinud, kuid näonahk on mul nii kapriisne, et saan kasutada vaid üksikuid ilutooteid. Midagi uut ma proovima väga ei kipu, sest kogemus on näidanud, et olgu toode nii kallis, (väidetavalt) kvaliteetne või tundlikule nahale tahes, minu nahk nendest argumentidest ei hooli ja muutub juba paari kasutuskorra järel kohutavaks. Nii ongi kujunenud, et kasutan Puhta Looduse sarjast näovett, näo"kreemiks" paar korda nädalas kookosõli ja puuderkreemiks sobib Bourjoisi kõige kergema katvusega healthymix puuderkreem. Kõik. Sellega minu valikud piirduvad. Ei mingeid niisutajaid ega muid plöginaid.
Mõned kuud tagasi vahtisin youtubeis näljase näoga iluvideosid ja tekkis jube tahtmine osta highlighter "pliiatsit" (ei, ma ei räägi nendest värvilistest markeritest, millega teksti joonida :)) Noh, et saab ühe klikiga väsinud silmaalused värskeks ja näo säravaks. "Pliiats" ise oli tasemel. Tegi kõik mis lubas.... ja ei lubanud. NB! Toodet kasutasin ainult silmade all. Kärna läks aga kogu nägu. Pildilt paistab olukord veidi süütum, kui asi tegelikult oli.
Kuna ammu ei ole millegi uuega katsetanud, olid juhtmed pikad ja ei ühendanud kohe ära, et süüdi on uus toode.
Raske käe ja südamega viskasin "pliiatsi" minema. Nädalaga oli nahk täiesti korras.
Foto: Laenasin internetist
Siit mõttekoht kõikidele nendele noortele, kes juba 10-11aastaselt end krohvikihi alla matavad ning imestavad miks nende nägu kohutavalt kärnas on. Eks muidugi on oma osa selles kaoses ka hormoonidel jne, kuid kõik need kreemid, totsikud ja potsikud, mida te endale näkku määrite.. õhh! Ja ma ei räägi ainult meigist, vaid igast kortsukreemidest, silmaseerumitest, akne-kreemidest, suvalistest näovetest jnejnejne. Ka täiesti süütutes niisutajates võib peita ennast kole kärnakoll.
Loomulikult olen ma veidi kade nende naiste peale, kes ilma mõtlemata endale igast jama võivad näkku määrida ja midagi ei juhtu. Miks ma ei peakski? :)) Tahaksin ka, et mu silmaalused ja põsesarnad säraks värskelt ning meigipõhi oleks veatu. Aga noh, midagi pole parata.
Üks trump mul siiski tagataskus on, milleta ma oma elu enam ette ei kujuta. Kordan veelkord üle, tegu ei ole reklaampostitusega. Keegi ei ole mind sundinud ega ära ostnud, et ma neid kiidaks. (Ega ka kahjuks tasuta tooteid saatnud. KAHJUKS! Sest kui keegi tahab mulle TurBlissi maski saata, siis ma seisan siin ja ootan kaks kätt püsti ;))
Kuna ma kade ei ole, siis kiidan neid lihtsalt niisama, sest minu nahaga tegi TurBliss turbamask imet ja ma loodan, et teeb sinu omaga ka. Võlus punnid ja punased laigud minema ning tegi näonaha mõnusalt värskeks.
Ah, et mis mu jutu point oli? Point oli see, et kui su nägu on kärnas ja sa ei tea miks, siis ära topi omale kõike näkku, mis kätte satub. Ükskõik kui paljukiidetud ka mõni kreem poleks või mis jama usaldusväärse näoga apteeker sulle ajab, naha võib pekki keerata absoluutselt iga toode. Ka spetsiaalsed aknekreemid muideks!
Minu isu katsetada uusi ilutooteid on nüüd mõneks ajaks jälle kadunud. Eks ole näha, kui lühike mu mälu on..
Posted by Helina A. at 16:50
Labels: emotsioon, tervis
Marin Hiir said...
Hei. Aga millega sa meiki eemaldad? Kas PL näovesi ajab asja ära? Mõtlen just puuderkreemi eemaldamist õhtul.
18 July, 2017 15:51
Ütleme nii, et ta võtab suurema jama näost maha. Selleks, et nägu täitsa puhtaks saada, siis tuleb ikka mitmeid vatte kasutada ja pärast veel nägu veega üle pesta.
Olen PL näovee juurde pidama jäänud, sest tean, et mingid konkreetsed PLi näoveed mul nägu kärna ei aja. Kindlasti on paremaid tooteid, kuid olen loobunud katsetamast, sest siiani olen vaid parajas koguses raha tuulde visanud :(
19 July, 2017 09:22
Aitäh vastuse eest :)
Aga mis PL vett täpsemalt kasutad?
19 July, 2017 09:30
Kõige pealt kasutasin saialille oma, mis oli lemmik. Kahjuks seda enam müügil pole näinud (ainult saialille puhastuspiim, aga see ei meeldi üldse). Nüüd olen kasutanud kas rukilille mitsellaarvett või siis astelpaju näovett.
19 July, 2017 16:47